**INFORMACIJA**

**o aktivnostima na pripremi dokumenata za dobijanje grant sredstava EU kroz IPA II predpristupnu pomoć za period 2018-2020**

**DIO I: SEKTORSKI PLANSKI DOKUMENT ( 2018-2020) I AKCIONI DOKUMENTI**

Okvirni sporazum predstavlja osnov za korištenje sredstava IPA II (2014-2020), a zaključuje se između Evropske komisije i države korisnice IPA II i njim se definišu principi finansijske saradnje između korisnika i Evropske komisije.Okvirni sporazum IPA II između Bosne i Hercegovine i Evropske komisije stupio je na snagu 24. augusta 2015. godine.

[Indikativni strateški dokument (ISP) za IPA II za Bosnu i Hercegovinu](http://dei.gov.ba/dei/dokumenti/finansije/?id=15890) iz 2014. godine definiše prioritete za EU finansijsku pomoć za podršku BiH na njenom putu pristupanja EU.

Nakon usvajanja Strategije aproksimacija propisa pravnoj stečevini EU u oblasti okoliša Bosne i Hercegovine – EAS BIH, revidiran je [Indikativni strateški dokument za Bosnu i Hercegovinu za period 2018-2020](https://ec.europa.eu/neighbourhood-enlargement/sites/near/files/20180817-revised-indicative-strategy-paper-2014-2020-for-bosnia-and-herzegovina.pdf) i uključio je prioritete za sektor Okoliša čime su stvoreni uslovi za pripremu prijedloga za finansijsku podršku za sektor Okoliša u BIH.

ISP je definisao rezultate koje treba postići uz podršku EU relevantnu za sektorsko programiranje do 2020. Godine, koji uključuju, između ostalog, slijedeće:

* Okolišno zakonodavstvo dalje usklađeno sa EU *acquis*;
* Poboljšana održivost investicija u sektoru zaštite okoliša boljom koordinacijom relevantnih sudionika i podrškom za rad, praćenje i održavanje osiguranih investicija;
* Povećani institucionalni kapaciteti relevantnih ministarstava, regulatora i drugih aktera u okolišnom i energetskom sektoru;
* Poboljšano prikupljanje i obrada otpadnih voda;
* Izrada i funkcionisanje Jedinstvene liste prioritetnih projekata (SPP) za identificiranje prioritetnih investicija u oblasti voda, upravljanje otpadom, industrijske emisije, kvalitetu zraka, zaštite prirode, klimatskih promjena, kao i energetski sektor (uzimajući u obzir za kombinovanje bespovratnih sredstava IPA II sa IFI kreditima).
* uspostavljen i osiguran sistem za praćenje kvaliteta parametara koji se odnose na životnu sredinu, uključujući inspekciju i nadzor;
* priprema BiH za potpuno pridruživanje mehanizmu civilne zaštite EU kao rezultat poboljšanih sistema upravljanja rizicima od katastrofa i spremnosti za vanredne situacije

Federalno ministarstvo okoliša i turizma u pripremi i izradi dokumenata za dobijanje bespovratnih finansijskih sredstava za sektor okoliša učestvuje putem svojih predstavnika u Sektorskoj Radnoj Grupi (SRG) za pripremu Sektorskog Planskog Dokumenta – SPD za period 2018-2020 i Akcionih Dokumenata za svaku godinu ( AD za 2018 i AD za 2019-2020). Sektorski planski dokument – SPD je u potpunosti usaglašen sa ISP i definisanim ciljevima i rezultatima za poboljšanja u sektoru okoliša.

SPD je identifikovao prioritetne oblasti sa specifičnim ciljevima, očekivanim rezultatima za svaki prioritet:

Prioritet 1 – Horizontalna pitanja

Prioritet 2 – Upravljanje vodama

Prioritet 3 – Upravljanje otpadom

Prioritet 4 – Zaštita prirode

Prioritet 5 – Civilna zaštita

Na Federalno ministarstvo okoliša i turizma odnosi se Prioritet 3 i Prioritet 4.

Prioritet 3.

CILJ: Unaprijeđenje upravljanja otpadom prema hijerarhiji otpada u skladu s politikom EU za upravljanje otpadom

Očekivani rezultati :

Rezultat 1: Povećani kapacitet Bosne i Hercegovine za provođenje koncepta upravljanja SWM-om na cirkularnoj ekonomiji

Rezultat 2: Povećani kapaciteti Bosne i Hercegovine za upotrebu specifičnih tokova otpada (istrošena vozila, baterije i akumulatori, otpadna ulja, ambalažni otpad, otpad WEEE, rabljene gume, mulj kanalizacije)

Rezultat 3: Podići svijest javnosti o upravljanju čvrstim otpadom

Aktivnost: Tehnička pomoć Bosni i Hercegovini za upravljanje čvrstim otpadom na bazi cirkularne ekonomije (2020)

Prioritet 4.

CILJ: Postizanje bolje zaštite prirode u skladu s pravnom stečevinom EU o prirodi

OČEKIVANI REZULTATI:

Result 1: Predložene lokacije Natura 2000 u BiH su pregledane i potvrđene na osnovu tačnih podataka dobijenih terenskim istraživanjem

Result 2: Očuvani ekosustavi i njihove usluge u pilot područjima zaštite

Result 3: Povećani kapaciteti relevantnih institucija za komunikaciju u zaštiti prirode

Aktivnost:Tehnička pomoć Bosni i Hercegovini za bolju zaštitu prirode

U skladu sa planiranim budžetom za period 2018-2020 godinu, za upravljanje otpadom i zaštitu prirode u 2018 godini nisu dodijeljena sredstva, jer su usmjerena za rješavanje problema sa migrantima.

Za period 2019. i 2020. godinu pripremljen je Akcioni dokument sa prijedlogom za finansiranje u vidu tehničke pomoći za otpad.

AD je usvojen od strane Evropske Komisije i za upravljanje otpadom u iznosu od 2,9 mil EUR za BIH su obuhvaćene slijedeće aktivnosti:

**Aktivnost 3.1. Razvoj političkog i regulatornog okvira**Podaktivnost 3.1.1 Tehnička pomoć za daljnje usklađivanje postojećeg zakonodavstva za cijelu državu s EU paketom otpada  
Podaktivnost 3.1.2 Procjena tržišnog potencijala za primjenu načela kružne ekonomije u upravljanju posebnim kategorijama otpada  
Podaktivnost 3.1.3 Tehnička pomoć za podršku razvoju politike koja će pogodovati kružnom upravljanju, unaprijediti i omogućiti ponovno korištenje i recikliranje.

**Aktivnost 3.2. Pilot akcija za upotrebu i recikliranje otpada**  
Podaktivnost 3.2.1 Jačanje organizacijskih i tehničkih kapaciteta zainteresiranih javnih i privatnih subjekata koji su uključeni u prikupljanje i obradu otpada kako bi se povećalo korištenje otpada kroz inovativno upravljanje vrijednosnim lancem vrijednosti za određene tokove otpada  
Podaktivnost 3.2.2. Dizajn pilot-akcije za prikupljanje i recikliranje otpada u dva pilot područja u oba entiteta u BiH

**Aktivnost 3.3. Podizanje svijesti**Podaktivnost 3.3.1. Provedba kampanje za podizanje svijesti širom zemlje  
Aktivnost će se nadograditi na rezultatima povezanog projekta financiranog od strane SIDA-e (koji provodi Svjetska banka) „Izgradnja dugoročne održivosti za integriranu tehničku pomoć u upravljanju čvrstim otpadom.

Može se računati da je za entitete podjednako podijeljeno, dakle oko 1,45 mil EUR za FBIH u periodu implementacije od 2020-2022.

**DIO II: JEDINSTVENA LISTA PRIORITETNIH PROJEKATA BIH ZA SEKTOR OKOLIŠA (SSPP)**

Indikativni strateški dokument ( ISP) je definisao rezultate koje treba postići uz podršku EU relevantnu za sektorsko programiranje do 2020. godine.

Jedan od prioritetnih rezultata je:

* Izrada i funkcionisanje Jedinstvene liste prioritetnih projekata (SPP) za identificiranje prioritetnih investicija u oblasti voda, upravljanje otpadom, industrijske emisije, kvalitetu zraka, zaštite prirode, klimatskih promjene kao i energetski sektor (uzimajući u obzir za kombinovanje bespovratnih sredstava IPA II sa IFI kreditima).

Obrazloženje:

Svi projekti koji se u narednom period budu finansirali od strane kreditora ili donatora moraju biti na ovoj Jedinstvenoj listi prioritetnih projekata BIH za sektor okoliša

Također, svi projekti koji su na listi moraju biti u Programu javnih investicija.

Aktivnosti Sektorske radne grupe na izradi SSPP za okoliš su pokrenuti u oktobru 2018. godine. U skladu sa smjernicama, usklađenim sa svim donatorima, definisani su formati projektnih prijedloga, kriteriji za ocjenu i rangiranje prioriteta.

U koordinaciji sa svim Kantonima u Federaciji BIH, Federalno ministarstvo okoliša i turizma je definisalo listu prioritetnih projekata iz oblasti otpada i svi su prihvaćeni.

Jedinstvena lista prioritetnih projekata Bosne i Hercegovine za sektor OKOLIŠA je usvojena od strane entitetskih vlada i Državnog odbora za investicije ( NIK) 26. februara 2019. godine. ( lista SSPP 2019 u prilogu)

Trenutni status:

Zbog uključivanja velikih projekata koji se finansiraju od strane kreditora i donatora ( Svjetske Banke, EBRD, EIB; KFW i WBIF), a koji se nisu nalazili na Jedinstvenoj listi SSPP, pokrenuta je procedura revizije Jedinstvene liste.

Očekujemo da se revidovana lista SSPP usvoji u martu 2020.